L’Ajuntament de Carcaixent organitza una xarrada per explicar l’augment de la taxa de tractament de residus
29 de Mayo de 2018

Carcaixent

El president del Consorci de Tractament de Residus Ribera-Valldigna, Voro Montañana, i Ivan Martí, regidor de Serveis Municipals, explicaran esta vesprada en una reunió oberta a la ciutadania  a què es deu l’augment de la taxa de tractament de residus que ha aprovat el Consorci per al proper any. L’acte tindrà lloc a les 19:00 hores a l’Auditori de les Dominiques i, en finalitzar, s’obrirà un torn de preguntes per resoldre els dubtes al voltant del tema.

La taxa de tractament de residus és un impost del Consorci Ribera-Valldigna pel cost que suposa el tractament del fem en la planta i el posterior trasllat del rebuig a l'abocador corresponent, així com l'arreplega selectiva en els ecoparcs. Amb anterioritat, esta taxa es pagava a la Diputació de València quan l’ens provincial gestionava la planta de residus. Alguns ajuntaments tenien la taxa inclosa en el rebut de la contribució urbana, uns altres en el rebut de l'aigua, i altres amb ingressos sobrants amb càrrecs als seus pressupostos. En el cas de Carcaixent, esta taxa estava inclosa en el rebut de fem. Actualment l'Ajuntament només ha de cobrar per l'arreplega de fem, ja que el tractament passa a pagar-se directament pels ciutadans al Consorci, tot i estar inclòs dins del rebut que els veïns i les veïnes reben en les seues cases.

La taxa s'estableix per uns paràmetres determinats. Hi ha poble que recicla més, hi ha poble que no té ecoparc, n'hi ha que té zona d'aportació i n'hi ha que no té res. Com més recicle la població, menys es pagarà en l'exercici següent al Consorci. L’augment de la taxa, en tots els pobles inclosos en el Consorci, es deu, entre altres coses, a l’absència d'un abocador en l'àmbit del Consorci de Residus Ribera-Valldigna per a depositar-hi el rebuig que no es pot reutilitzar després del procés de selecció que es realitza a la planta de tractament de Guadassuar.

Esta vesprada, el president del Consorci de Tractament de Residus i el regidor de Serveis Municipals explicaran com funciona el procés de tractament de residus, a què es deu l’augment i quines són les solucions que estan plantejant-se des del Consorci per tal de reduir la taxa.